**Eliberarea, la cerere, a certificatelor de stare civilă**

 **(naștere, căsătorie, deces)**

**Certificatele de stare civilă se pot elibera în caz de pierdere, furt sau distrugere. Acte de stare civilă se mai pot elibera și în cazul deteriorării acestora sau dacă au fost greșit completate. Cererea pentru eliberarea noului certificat trebuie să cuprindă, în mod amănunțit, împrejurările în care acesta a fost pierdut, furat sau distrus.**

Certificatele de stare civilă se eliberează, la cerere, persoanei îndreptățite, personal, prin împuternicit cu procura specială, autentificată conform prevederilor art. 72 alin. (6) din H.G. 64/2011 cu modificările și completările ulterioare, pe baza înregistrărilor și a mențiunilor înscrise în registrele de stare civilă.

Certificatele de stare civilă se pot elibera și altor persoane împuternicite prin procură specială, precum și avocaților împuterniciți de către titulari sau de către reprezentanții legali ai acestora, în baza împuternicirii avocațiale emise cu respectarea prevederilor Legii nr. 51/1995 pentru organizarea și funcționarea profesiei de avocat, republicată, cu modificările și completările ulterioare, și Statutului profesiei de avocat, adoptat prin Hotărârea Consiliului Uniunii Naționale a Barourilor din Romania nr. 64/2011, cu modificările și completările ulterioare.

Persoanele care au domiciliul în alte localități decât cele în care sunt păstrate registrele de stare civilă și nu se pot deplasa personal pentru a obține certificatele de stare civilă, pot depune cererea la primăria în raza căreia își au domiciliul ori reședința, indicând unitatea administrativ-teritorială unde se găsește actul respectiv și datele de stare civilă, pentru identificarea acestuia.

**1. Certificatul de naștere se poate elibera**:

- titularului actului;

- pentru minorii care nu au acte de identitate, certificatul de naștere se eliberează părintelui;

- pentru minorii, cu vârsta între 14 și 18 ani, titulari ai unor cărți de identitate emise, certificatul de naștere se eliberează la cererea acestora și în prezența unuia dintre părinți ori a reprezentantului legal;

- pentru persoana majoră (18 ani), certificatul de naștere se eliberează acesteia sau persoanei împuternicite de aceasta cu procură specială, precum și avocaților împuterniciți de către titulari sau de către reprezentanții legali ai acestora, în baza împuternicirii avocațiale.

**2. Certificatul de căsătorie se poate elibera**:

- unuia dintre soți sau, la cerere, ambilor soți;

- pentru soțul supraviețuitor sau, în caz de divorț, pentru motive întemeiate, se pot elibera certificate de căsătorie, cu mențiunea corespunzătoare de - încetare a căsătoriei prin decesul soțului/ desfacere a căsătoriei prin divorț;

- certificatele de căsătorie se pot elibera și altor persoane împuternicite, de către unul dintre soți, cu procură specială, precum și avocaților împuterniciți de către titulari sau de către reprezentanții legali ai acestora, în baza împuternicirii avocațiale.

**3. Certificatul de deces se poate elibera**:

- membrilor familiei sau altor persoane îndreptățite;

- altor persoane care justifică un interes legitim, cu aprobarea primarului municipiului Satu Mare.

- certificatele de deces se pot elibera persoanelor împuternicite prin procură specială autentificată la notar (după caz-simplă/apostilată/supralegalizată, în funcţie de ţara în care a fost întocmită).

Dacă titularul actului și-a schimbat numele și/sau prenumele în străinătate, iar această mențiune nu este înscrisă pe marginea actului, la cerere se anexează fotocopia pașaportului, precum și fotocopia și traducerea documentului, din care să rezulte schimbarea de nume, în conformitate cu art. 151 alin. (2) din Metodologia cu privire la aplicarea unitară a dispozițiilor în materie de stare civilă aprobată prin HG nr. 64/2011, cu modificările și completările ulterioare.

Procura specială se poate obține:

- de la un notar public din România;

- sau de la oficiile diplomatice ale României (Consulat sau Ambasadă) din țara de reședință a solicitantului;

- sau întocmită de un notar public din străinătate și autentificată conform prevederilor art. 72 alin. (6) din Metodologia cu privire la aplicarea unitară a dispozițiilor în materie de stare civilă aprobată prin HG nr. 64/2011, cu modificările și completările ulterioare.

Procura specială trebuie să cuprindă mențiunea expresă „pentru solicitarea și ridicarea certificatului de ...... ” (naștere/ căsătorie/ deces, după caz, privind pe: numele și prenumele, data și locul nașterii/a încheierii căsătoriei persoanei pentru care se solicită actul/decesului.)

**Cererile se pot depune la sediul DEP-Satu Mare, Satu Mare, Str. Corneliu Coposu, nr. 14, în incinta Centrului Comercial „Someşul”, de luni până vineri, în intervalul orar 09,00 – 12,00.**

**Pentru informații suplimentare, vă rugăm să ne contactați la numerele de telefon 0261-702678; 0261-702678 sau 0261-702600.**